លោកសម រង្ស៊ី​ស្នើឱ្យ​មាន​ការ​បញ្ចុះ​អត្រា​ការ​ប្រាក់​កម្ចី​នៅ​កម្ពុជា​
ប្រធាន​គណបក្ស​សង្គ្រោះជាតិ​គឺ​លោក​សម រង្ស៊ី​ស្នើ​ឱ្យ​ធនាគារ ​និង​គ្រឹះស្ថាន​ហិរញ្ញ​វត្ថុ​នៅ​កម្ពុជា​បញ្ចុះ​​អត្រា​ការ​ប្រាក់​នៃ​ប្រាក់​​កម្ចី​របស់​ខ្លួន​ឱ្យ​ស្រប​តាម​និន្នាការ​នៅ​ក្នុង​ពិភពលោក​ ដើម្បី​ឱ្យ​មាន​ការ​ធូរស្រាល​ដល់​អតិថិជន​ដែល​ខ្ចី​លុយ​ និង​ជួយ​ដល់​ជីវភាព​របស់​ប្រជា​ពលរដ្ឋ។​
ភ្នំពេញ — នៅប៉ុន្មានឆ្នាំចុងក្រោយនេះ វិស័យហិរញ្ញវត្ថុនៅកម្ពុជាមានការរីកចម្រើនគួរឱ្យកត់សម្គាល់ ដោយចំនួនធនាគារ គ្រឹះស្ថានហិរញ្ញវត្ថុ ប្រាក់បញ្ញើ និងប្រាក់កម្ចីមានការកើនឡើងពីមួយឆ្នាំទៅមួយឆ្នាំ។ ទោះយ៉ាងណា ប្រធានគណបក្សប្រឆាំងមើលឃើញថា អត្រាការប្រាក់កម្ចីនៅកម្ពុជានៅមានកម្រិតខ្ពស់នៅឡើយ ហើយគួរមានការបញ្ចុះអត្រានេះ តែភាគីធនាគារច្រានចោលការលើកឡើងនេះ។ ប្រធានគណបក្សសង្គ្រោះជាតិគឺលោកសម រង្ស៊ីស្នើឱ្យធនាគារ និងគ្រឹះស្ថានហិរញ្ញវត្ថុនៅកម្ពុជាបញ្ចុះអត្រាការប្រាក់នៃប្រាក់កម្ចីរបស់ខ្លួនឱ្យស្របតាមនិន្នាការនៅក្នុងពិភពលោក ដើម្បីឱ្យមានការធូរស្រាលដល់អតិថិជនដែលខ្ចីលុយ និងជួយដល់ជីវភាពរបស់ប្រជាពលរដ្ឋ។ លោកសម រង្ស៊ី ដែលកំពុងនិរទេសខ្លួនក្រៅប្រទេសគេចពីការចាប់ខ្លួន បានសរសេរនៅលើទំព័រ Facebook (ហ្វេសប៊ុក)របស់លោកកាលពីថ្ងៃសៅរ៍ថា អត្រាការប្រាក់ឥណទាននៅប្រទេសកម្ពុជា នៅមានកម្រិតខ្ពស់ គឺស្ថិតក្នុងចន្លោះពី១០ភាគរយទៅ២០ភាគរយជាមធ្យមក្នុងមួយឆ្នាំ។ លោកសម រង្ស៊ីបន្តថា ធនាគារ និងស្ថាប័នហិរញ្ញវត្ថុបានខ្ចីទុនពីក្រៅប្រទេសដែលមានអត្រាការប្រាក់ទាប ធ្វើឱ្យតម្លៃដើមទុនរបស់ខ្លួនកាន់តែថោក តែស្ថាប័នទាំងនោះនៅតែផ្ដល់ឥណទានក្នុងអត្រាការប្រាក់ខ្ពស់។ លោកបន្តថា តម្លៃដើមទុនថោក តែអត្រាការប្រាក់ឱ្យអតិថិជនខ្ចីនៅតែខ្ពស់នោះ បានធ្វើឱ្យធនាគារ និងស្ថាប័នហិរញ្ញវត្ថុនៅកម្ពុជា ដែលរួមទាំងស្ថាប័នមីក្រូហិរញ្ញវត្ថុផង ប្រមូលបានប្រាក់ចំណេញកាន់តែច្រើន។ លោកសម រង្ស៊ីសរសេរបន្តថា៖ «ជាការសន្និដ្ឋាន ធនាគារ និងស្ថាប័នហិរញ្ញវត្ថុទាំងនោះត្រូវតែបញ្ចុះអត្រាការប្រាក់របស់ខ្លួន ដើម្បីឱ្យមានការធូរស្រាលដល់អតិថិជន ដែលខ្ចីលុយពីស្ថាប័នហិរញ្ញវត្ថុទាំងនោះ»។ លោកសម រង្ស៊ីបានប្រាប់ VOA បន្ថែមតាមរយៈសារអេឡិចត្រូនិច ឬ E-mail នៅថ្ងៃអាទិត្យថា ការបញ្ចុះអត្រាការប្រាក់នេះក៏នឹងជួយជំរុញសេដ្ឋកិច្ច តាមរយៈការជួយដល់អាជីវកម្មខ្នាតតូច និងជួយបង្កើនជីវភាពរស់នៅរបស់ប្រជាពលរដ្ឋ។ លោកសម រង្ស៊ីបន្ថែមថា នៅប៉ុន្មានឆ្នាំចុងក្រោយនេះ អត្រាការប្រាក់នៅក្នុងពិភពលោកបានធ្លាក់ចុះពី៥ភាគរយក្នុងមួយឆ្នាំទៅ២ភាគរយក្នុងមួយឆ្នាំ ជាមធ្យមពោលគឺធ្លាក់ចុះចំនួន៣ភាគរយ។ លោកបន្តថា អត្រាការប្រាក់នៅកម្ពុជានៅពេលនេះគួរមានការធ្លាក់ចុះស្រដៀងគ្នាដែរ ពោលគឺគួរស្ថិតនៅចន្លោះពី៧ទៅ១៧ភាគរយក្នុងមួយឆ្នាំ ជាមធ្យម។ យ៉ាងណាក៏ដោយ លោកអ៊ិន ចាន់នី ប្រធាននាយកប្រតិបត្តិធនាគារអេស៊ីលីដា ភីអិលស៊ី មានប្រសាសន៍ថា ប្រាក់ដែលធនាគារខ្ចីពីបរទេសមកធ្វើជាដើមទុន ជាកម្ចីពាណិជ្ជកម្មដែលមានអត្រាការប្រាក់យ៉ាងតិច៧,៧៥ភាគរយ ដោយសារកម្ពុជាស្ថិតនៅក្នុងចំណោមប្រទេសដែលមានហានិភ័យ។ លោកបន្តថា អត្រាប្ដូរប្រាក់ពេលធនាគារឱ្យពលរដ្ឋខ្ចី និងពេលសងទៅបរទេសវិញក៏ជាកត្តាដែលធ្វើឱ្យប៉ះពាល់ដល់អត្រាការប្រាក់ផងដែរ។ លោកមានប្រសាសន៍ថា៖ «កាលណាឱ្យ [ពលរដ្ឋ] ខ្ចីទៅវិញ ព្រោះរូបិយប័ណ្ណដែលយើងខ្ចីមកជារូបិយប័ណ្ណបរទេស។ អញ្ចឹងយើងយកមកឱ្យខ្ចីជារូបិយវត្ថុលុយខ្មែរយើងហ្នឹង អញ្ចឹងយើងប្ដូរពីលុយបរទេសមកលុយខ្មែរ។ អញ្ចឹងអាហ្នឹងវាមានហានិភ័យមួយហើយ អត្រាបម្រែបម្រួលនៃអត្រាប្ដូរប្រាក់ បូកអាហ្នឹងទៅ ហើយបូកចំណាយប្រតិបត្តិការអីផ្សេងៗ ធ្វើឱ្យអត្រាការប្រាក់នៅកម្ពុជាហ្នឹងមិនអាចថយដូចលោកបានលើកឡើងអម្បាញ់មិញថា គួរតែ៧ភាគរយឬក៏ទៅ១៧ភាគរយ មិនអាចអញ្ចឹងទេ»។ លោកអ៊ិន ចាន់នីអះអាងដែរថា ធនាគារនៅបរទេសមិនផ្ដល់ការប្រាក់ដល់ប្រាក់បញ្ញើសន្សំដូចកម្ពុជានោះទេ ធ្វើឱ្យប្រភពទុនមានតម្លៃថោក អាចផ្ដល់កម្ចីក្នុងអត្រាការប្រាក់ទាបបាន។ បើតាមលោកអ៊ិន ចាន់នី អត្រាការប្រាក់របស់ធនាគារ និងគ្រឹះស្ថានមីក្រូហិរញ្ញវត្ថុនៅកម្ពុជានាពេលបច្ចុប្បន្នស្ថិតនៅចន្លោះពី៩,៥ភាគរយទៅ២៥ភាគរយក្នុងមួយឆ្នាំ។ លោកចាន់ សុផល ប្រធានមជ្ឈមណ្ឌលដើម្បីការសិក្សាគោលនយោបាយមានប្រសាសន៍ថា អត្រាការប្រាក់នៅក្នុងប្រទេសកម្ពុជានៅតែមានកម្រិតខ្ពស់បើធៀបនឹងប្រទេសជិតខាង ពិសេសឥណទានខ្នាតតូច។ លោកបន្តថា ដើម្បីធ្វើឱ្យអត្រាការប្រាក់ចុះទាបបាន រដ្ឋាភិបាលត្រូវជំរុញឱ្យមានការប្រកួតប្រជែងឱ្យកាន់តែខ្លាំង និងកាត់បន្ថយហានិភ័យផ្សេងៗដែលអាចជួយជំរុញឱ្យអត្រាការប្រាក់កម្ចីពីបរទេសចុះថោក។ លោកមានប្រសាសន៍ថា៖ «បាទ បើនិយាយពីយន្តការសេដ្ឋកិច្ចបែបសេរីគឺរដ្ឋមានតែជំរុញឱ្យមានការប្រកួតប្រជែងឱ្យកាន់តែច្រើន កុំឱ្យមានការត្រូវរ៉ូវគ្នាក្នុងចំណោមអ្នកផ្ដល់ឥណទានក្នុងការកំណត់អត្រាការប្រាក់ខ្ពស់ដូចគ្នា ទី១។ ទី២គឺរដ្ឋត្រូវកាត់បន្ថយនូវហានិភ័យដែលគេមើលឃើញដូចជា ប្រជាពលរដ្ឋមិនសងវិញក៏មិនអីដែរ ឬក៏របបនយោបាយយើងដែលអាចថា ធ្វើឱ្យគេពិបាកទុកចិត្តបាន អាចមានជម្លោះនយោបាយបង្កជាហានិភ័យផ្សេងៗ។ អញ្ចឹងគេចាត់ទុកប្រទេសយើងជាប្រទេសមានហានិភ័យ»។ លោកចាន់ សុផលបន្ថែមថា រដ្ឋាភិបាលក៏អាចជំរុញឱ្យបញ្ចុះតម្លៃអតា្រការប្រាក់តាមរយៈបង្កបរិយាកាសអំណោយផលដល់ប្រតិបត្តិការជំនួញផ្សេងៗ ដើម្បីកាត់បន្ថយការចំណាយរបស់គ្រឹះស្ថាន និងបង្កើនសមត្ថភាព និងប្រសិទ្ធភាពរបស់អ្នកផ្ដល់ឥណទាន និងអ្នកខ្ចីឥណទាន។ លើសពីនេះ រដ្ឋាភិបាលក៏អាចបង្កើតជាស្ថាប័នខ្លួនឯងក្នុងការផ្ដល់ឥណទានដល់ប្រជាពលរដ្ឋក្នុងអត្រាការប្រាក់ទាបផងដែរ។ VOA មិនអាចសុំការអត្ថាធិប្បាយពីលោកស្រីជា សិរី អគ្គនាយកធនាគារជាតិនៃកម្ពុជាបានទេ នៅថ្ងៃអាទិត្យនេះ។ បើតាមលោកចាន់ សុផល អត្រាការប្រាក់សម្រាប់កម្ចីខ្នាតតូចពីគ្រឹះស្ថានមីក្រូហិរញ្ញវត្ថុនៅកម្ពុជាមានចន្លោះពី២០ទៅ៣០ភាគរយក្នុងមួយឆ្នាំ។ ក្នុងរយៈពេល៣ខែដើមឆ្នាំ២០១៦នេះ កម្ចីពីគ្រឹះស្ថានមីក្រូហិរញ្ញវត្ថុត្រូវគេរាយការណ៍ថា មានចំនួនទឹកប្រាក់សរុបប្រមាណ៣,១ពាន់លានដុល្លារ កើនឡើង៨,៤ភាគរយ បើធៀបនឹងរយៈពេលដូចគ្នាកាលពីឆ្នាំ២០១៥ដែលមានទឹកប្រាក់សរុបប្រមាណ២,៩ពាន់លានដុល្លារ៕